text: Thyge Nielsen: Jeg bliver siddende trods Bios-fiasko
  27 juli 2016 kl. 05.30
  Trods udsigten til at udliciteringen af ambulancekørslen i Region Syddanmark ender med konkurs og fiasko, så løber Thyge Nielsen (V) ikke fra hverken sin plads eller ansvar.
  Som formand for det præhospitale udvalg i Region Syddanmark er Thyge Nielsen, Varde, en af arkitekterne bag udliciteringen af ambulancedriften - og han har under hele forløbet været været udsat for hård kritik.
  Han erkender efter den seneste uges strid mellem Bios og Region Syddanmark, at udliciteringen langt fra er gået, som han havde drømt om og regnet med.
  Det får dog ikke Thyge Nielsen til hverken at nedlægge sit formandshverv eller arbejdet med at få ambulancedriften på ret køl igen.
  - Jeg føler mig forpligtet til at at bruge min store viden på området til at løbe en ny ambulanceordning i gang, når og hvis Bios går konkurs. Og så må vi tage den derfra, siger han til TV SYD efter mandagens beslutning om at hjemtage den del af ambulancedriften, som Bios står for.
  